section_heading: Na otoku
paragraph_text: Jack se budi u prostoriji u stanici Hydra gdje ga Juliet ispituje. U jednom trenutku Jack ju napada i pokuša pobjeći, držeći joj improvizirano oružje pod vratom. Naređuje joj da otvori vrata, ali ona to odbija učiniti tvrdeći da bi ih to oboje ubilo. U tom trenutku pojavljuje se Ben koji se slaže da bi otvaranje tih vrata značilo smrt za sve. Jack baca Juliet i svejedno otvara vrata nakon čega u hodnik u kojem se nalaze započne ulaziti voda. Ben uspijeva pobjeći, a Juliet pomaže Jacku da dođe u susjednu prostoriju i govori mu da pritisne gumb za hitne slučajeve. On to učini, a ona ga u tom trenutku onesvijesti. Kada se probudi, Juliet pokazuje Jacku hrpu dokumenata u kojima se nalazi praktički cijeli njegov život. Juliet ga upita ima li bilo kakvih pitanja u vezi Sarah. Nakon kratke pauze on ju upita je li sretna na što mu ona odgovara da jest. Juliet izlazi iz prostorije gdje ju dočeka Ben koji joj govori da je odradila odličan posao.